***István, a király* Székelyföldi Nagyprodukció**

**Közzétették a szereposztást**

Július 15-én éjféltől lehet jegyet váltani az *István, a király* Székelyföldi Nagyprodukció előadásaira, amelynek öt napra lebontott szereposztása mától elérhető a [www.kultura.ro](http://www.kultura.ro) honlapon. A szervezők fenntartják a változtatás jogát, a szereposztás azonban csak abban az esetben változik, ha az adott szereplő tőlük kívül álló vagy egészségügyi okok miatt nem tud részt venni az aznapi előadáson.

A szereposztás továbbá kibővült a produkció további közreműködőivel, így duzzad közel 250-re a teljes stáb.

A produkció művészeti részéhez csatlakozik a Georgius zenekar, mint az élő előadások 33 tagú szimfonikus zenekara, őket vezeti Filip Ignác zenekarvezető. A 158 tagú kórus a Canticorum Kórus, a Cantus Kamarakórus, a Harmónia Kamarakórus, a Laudate Kamarakórus, a Magyar Férfidalárda, a Pastorala Kamarakórus, a Pro Musica Kórus, a Székely Mikó Kollégium kórusa, a VOCES és a Vox Humana tagjaiból tevődik össze. A 66 tagú táncegyüttes a Háromszék Táncegyüttes, az Udvarhely Néptáncműhely, a Bekecs Néptáncszínház és a Kincskeresők Néptáncegyüttes táncosaiból áll össze.

Az alkotói csapathoz csatlakozik Kádár Elemér, mint művelődéstörténeti tanácsadó, Veres Edit főügyelő, Zongor Réka ügyelő, Rancz András látványtervező és György Eszter jelmeztervező.

**Indul a jegyárusítás**

Az *István, a király* Székelyföldi Nagyprodukció július 15-től kínálja a belépőket, amelyeket online az eventim.ro honlapon, vagy a sepsiszentgyörgyi Városi Kulturális Szervezőirodában vásárolhatnak meg az érdeklődők. Az eseményre három kategóriában lehet jegyet váltani: 90 lej a VIP-kategória, 60 lej az 1. kategória, 30 lej a 2. kategória. A jegyeket, valamint a jegyinformációkat magyar nyelven a [www.eventim.ro/lang/hu](http://www.eventim.ro/lang/hu) címen érhetik el.

*Az előadás a Zikkurat Színpadi Ügynökség és a Melody Kft. engedélyével jön létre. Az előadás szervezője: Sepsiszentgyörgy Önkormányzata, a Kónya Ádám Művelődési Ház, a Vox Humana Kulturális Egyesület és Kovászna Megye Tanácsa.*